钦定古今图书集成/明伦汇编/氏族典/第501卷 > 《苏州府志》 > 陆瑁
## 钦定古今图书集成/明伦汇编/氏族典/第501卷 > 《苏州府志》 > 陆瑁

按《吴志陆瑁传》：“瑁字子璋，丞相逊弟也。少好学笃义。
陈国陈融、陈留濮阳逸、沛郡蒋纂、广陵袁迪等，皆单
贫有志，就瑁游处，瑁割少分甘，与同丰约。及同郡徐
原，爰居会稽，素不相识，临死遗书托以孤弱。瑁为起
立坟墓，收导其子。又瑁从父绩早亡，一男一女，皆数
岁以还，瑁迎摄养，至长乃别。州郡辟举，皆不就。嘉禾”
元年，公车征瑁，拜议郎选曹尚书。孙权忿公孙渊之
巧诈反复，欲亲征之。瑁上疏谏，权嘉其词理端切，遂
不行。赤乌二年，瑁卒。